als_Latn dik_Latn sag_Latn
Dokument Parlamentar
Drejton Mbledhjen
JOZEFINA ÇOBA TOPALLI – KRYETARE KUVENDI
Rendi i ditës: Miratimi i Kalendarit të Punimeve të Kuvendit për periudhën 26 shtator -14 tetor 2011.
Të pranishëm:
Znj. Jozefina TOPALLI Kryetare Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Ardian TURKU Zëvendëskryetar Kuvendi
Z. Gramoz RUÇI Kryetar i Grupit Parlamentar të Partisë Socialiste
Z. Genc POLLO Përfaqësues i Këshillit të Ministrave
Z. Namik DOKLE Zëvendëskryetar Kuvendi
Mungojnë:
Z. Vangjel Tavo Zëvendëskryetar Kuvendi
Z. Lefter KOKA Kryetar i Grupit Parlamentar “Lëvizja Socialiste për Integrim”
Të ftuar: Kryetarët e komisioneve të përhershme parlamentare: z. Ilir Rusmali, z. Fatos Beja, znj Valentina Leskaj, z.Jemin Gjana, z. Leonard Demi, z. Edmond Spaho.
Mungojnë: z. Et’hem Ruka, znj Ermelinda Meksi.
HAPET MBLEDHJA
Jezefina Topalli – Mirëdita!
Sot është dita e katërt që kur është shpërndarë kalendari nga administrata dhe dita e fundit për t’u paraqitur në seancë plenare. Nga deputetët ka ndonjë gjë për të shtuar?
Namik Dokle – Çështja e parë që kisha për diskutim shoh se është kryer nga administrata, të paktën formalisht. Unë dëshiroj të futet në kalendar propozimi ynë për Rregulloren, sepse nuk është përfshirë në tekstin që na është paraqitur, edhe pse është shpërndarë nga administrata, gjë që është pozitive dhe normale. Së dyti, ne kemi paraqitur një kërkesë për pesë interpelanca, njëra prej të cilave është kryer dhe tjetra do të bëhet sot, ndërkohë, po presim që të bëhen edhe tri interpelanca të tjera, dy me Kryeministrin dhe një me Ministrin e Financave. Ne ngulim këmbë, edhe një herë, që të zbatohet afati kushtetues, në të kundërt kemi të drejtën t’i paraqesim Gjykatës Kushtetuese një kërkesë për shkelje të Kushtetutës. Së treti, në lidhje me Buxhetin Faktik që do të diskutohet, shoh se kjo çështje është parashikuar me debat dhe ne këtë kërkojmë, por nuk e di, saktësisht, nëse raporti i Kontrollit të Lartë të Shtetit i është dhënë deputetëve kur ne nuk kemi qenë. Nëse është shpërndarë duhet të na e jepni, nëse jo duhet të shpërndahet që të përgatitemi për këtë çështje, sepse është planifikuar për në datën 6. Në rendin e ditës, në të tri-ja ditët që parashikon ky kalendar, në fund thuhet “për vendet vakante”. Mundësisht të përcaktohet se për cilën datë të rendit të ditës do të diskutojmë këto vende vakante, që deputetët të jenë në dijeni se për çfarë dhe për kë do të diskutojnë. Së fundi, përsëri në rendin e ditës keni listuar kodet. Mua nuk më duket normale të listohen formalisht, përderisa ne e kemi shprehur qëndrimin tonë, që jemi për një reformë të thellë në drejtësi dhe në të gjitha sektorët që parashikojnë këto projekte kodesh. Për këtë duhet të diskutojmë gjerësisht dhe më pas mund t’i përfshijmë në kalendar, rast pas rasti, sipas procedurave që do të ndiqen.
Jozefina Topalli – Falemnderit, zoti Dokle! Kush dëshiron të flasë?
Valentina Leskaj – Projektligji për “Profesionet e rregulluara”, i cili është futur edhe në kalendar, a ka ardhur, sepse ne nuk kemi marrë gjë?
Jozefina Topalli – Është shpërndarë?
Aida Shllaku – Ky projektligj është depozituar në datën 1 shtator.
Jozefina Topalli – Ligjin për Buxhetin Faktik duhet t’ua shpërndani deputetëve të Partisë Socialiste.
Lulzim Lelçaj – Ky ligj është shpërndarë, por raporti i KLSH-së nuk ka ardhur akoma.
Namik Dokle – Për ne është më i rëndësishëm raporti se sa ligji.
Jozefina Topalli – Zoti Spaho, urdhëroni!
Edmond Spaho – Ka dy raporte për buxhetin e vitit 2010, është raporti i Qeverisë dhe ai i Kontrollit të Lartë të Shtetit. Ne i shqyrtojmë të dyja raportet bashkërisht në fund të muajt shtator, ose në fillim të muajt tetor. Kontrolli i Lartë i Shtetit ka detyrimin ligjor që brenda muajit shtator të sjellë raportin dhe sapo ta sjellë ne do ta shpërndajmë. Por, ky raport akoma nuk ka ardhur, kur ta sjellim do ta shpërndajmë dhe më pas do të vendosen datat se kur do ta shqyrtojmë. Pra, ne nuk e caktojmë dot datën për sa kohë që nuk ka mbërritur. Ai ka hyrë në kalendarin 3-javor, duke supozuar se do të vijë, nëse nuk do të vijë do të shtyhet për një seancë tjetër. Ju e dini praktikën fare mirë. Pra, Kontrolli i Shtetit është ende në të drejtën e tij për ta paraqitur raportin në Kuvend. Nuk i ka kaluar afatet. Çdo vit i ka respektuar ato. Kështu që të shpresojmë edhe sivjet të bëjë të njëjtën gjë dhe ta shqyrtojmë në kohë. Së dyti, në lidhje me kodet, meqenëse Komisioni i Ekonomisë ka për të shqyrtuar një kod, ose më saktë e ka shqyrtuar Kodin Doganor. Kolegët e opozitës thanë që janë për një reformë të thellë, në fakt, këto që po shqyrtojmë, në rastin e Kodit Doganor, kanë të bëjnë me reflektimin e një ligji që e kemi miratuar në vitin 2009. Pra, kemi miratuar jo vetëm ligjin, por edhe ndryshimin respektiv në Kodin Doganor. Ka dalë ligji i ri “Për licencimin”, i cili ua heq të drejtën ministrive përkatëse për të lëshuar licencat dhe ia kalon Qendrës së Licencimit. Pra, ndryshimi i propozuar është i karakterit formal. Në Kodin Doganor hiqet përcaktimi: “Licencën e lëshon ministri i Financave.”, dhe thuhet: “Licenca merret në Qendrën Kombëtare të Licencimit”. Sigurisht që procesi i reformimit në fusha të ndryshme të ekonomisë dhe në sektorë të tjerë është i pafund, por të bllokojmë aplikimin e kësaj klauzole për hir të një reformimi teorik në periudhat e ardhshme, më duket jo normale. Kështu që nuk ka asnjë arsye apo argument që mos ta miratojmë Kodin Doganor në seancë plenare. Ne e kemi diskutuar në komision, e kemi pasur në kalendar, por, për fat të keq, jemi ndeshur me qëndrimin kundërshtues të opozitës. Nuk e kemi marrë fare në shqyrtim. Ata nuk pranojnë fare ta diskojnë këtë ndryshim, i cili, sikurse e theksova më sipër, është i karakterit formal. Nuk jam kundër ndryshimeve që mund të bëjmë në të ardhmen. Sigurisht që do të ketë edhe ndryshime të tjera, por të bllokosh disa nisma, të cilat kanë dy vjet që po presin për t’u vënë në zbatim, për hir të ndryshimeve që, ndoshta, do të na vijnë më vonë, mua më duket jo normale. Kështu që duhet të biem dakord ta kalojmë dhe ta miratojmë, pasi edhe në vitin 2009, e theksoj edhe një herë, keni miratuar edhe ligjin “Për licencimin”, edhe ndryshimin për Kodin Doganor, të cilin e kemi sot në kalendar.
Falemnderit!
Jozefina Topalli – Falemnderit, zoti Spaho! Në raport me interpelancat që tha zoti Dokle, herën e shkuar zhvilluam një, kurse sot do të zhvillohen dy, me zotin Genc Pollo dhe me zotin Petrit Vasili. Radhën tjetër do të jenë ministri i Financave dhe Kryeministri. Do të kishin ardhur këtë herë edhe ministri i Financave, edhe Kryeministri, por njëri është në mbledhje me FMN-n- në Uashington, kurse tjetri është në mbledhje në UN-i. Ju, zoti Dokle, thatë, siç e kemi marrë vesh, të hiqen ligjet me tri të pestat dhe të futet kërkesa juaj për ndryshimin e Rregullores. Sot në rendin e ditës është kalendari i miratuar me konsensus, i votuar dhe i pranuar në seancë plenare. Propozimin tuaj për ndryshimin e Rregullores e kam firmosur sapo më ka ardhur në tavolinë dhe e kam shpërndarë për veprim, gjë që do të thotë se do t’i nënshtrohet zbatimit të Rregullores. Gjatë kësaj periudhe kanë ardhur të paktën edhe 9 ligje të tjera nga Qeveria, që të gjitha bashkë me draftin për Rregulloren që ju keni sjellë, janë të depozituara në Parlament. Do të bëhen të ditur sot në seancë plenare, siç e parashikon Rregullorja, për ta njohur atë me ligjet e depozituara. Në momentin kur plotësohen ditët, ashtu siç e kërkon Rregullorja, do të hyjnë në kalendar ose në program. Të futen menjëherë pa problem. Kush ka pyetje? Urdhëroni, zoti Patozi!
Astrit Patozi – Unë kam një koment fare të shkurtër lidhur me çështjen e fundit që trajtoi zoti Dokle, i cili tha se duhen hequr nga rendi i ditës së kalendarit të ardhshëm ligjet me shumicë të cilësuar për shkak se Partia Socialiste e paska dhënë vendimin e saj, që qenka për një reformë të thellë në drejtësi dhe për në ligje të tjera. Ne nuk e dimë, është hera e parë që dëgjojmë se Partia Socialiste apo grupi i saj parlamentar paska marrë një vendim të tillë. Ne nuk mund të flasim për kalendarin që kemi miratuar bashkërisht përpara tri javësh, sepse një pjesë e këtyre ligjeve me shumicë të cilësuar janë edhe në seancën e sotme dhe grupi parlamentar i Partisë Socialiste dhe asnjë nga deputetët e opozitës nuk ka pasur asnjë rezervë për kalendarin, të paktën nuk e kanë shprehur atë publikisht. Unë e quaj të panevojshme t’ju kujtoj se Parlamenti dhe instancat e tij nuk marrin urdhra dhe porosi nga kryetarët e partive, qofshin këta të opozitës apo të maxhorancës. Parlamenti ka instancat e veta dhe sigurisht që vendimet merren brenda këtyre instancave. Sot është hera e parë që ne dëgjojmë për këtë vendim të grupit parlamentar të Partisë Socialiste. Unë shpreh keqardhjen, sepse mendoj se nuk na pengon asgjë, që duke futur në rendin e ditës dhe duke miratuar disa ligje që nuk kanë asnjë nuancë dhe asnjë ngjyrim politik, të vijojmë edhe me ato reforma që ju i konsideroni të thella.
Jozefina Topalli – Falemnderit, zoti Patozi! Urdhëroni, zoti Dokle!
Namik Dokle- Nuk është hera e parë që dëgjohet, por ndoshta zoti Patozi nuk ka qenë i vëmendshëm në mbledhjet e tjera të Konferencës së Kryetarëve. Ne që në Konferencën e parë të Kryetarëve e kemi thënë se kërkojmë një diskutim të thellë të këtyre projektligjeve dhe që ato të përfshihen në kalendar në momentin që janë të diskutuara.
Po marr rendin e ditës së sotme. Sikur edhe të ishte bërë një punë e mrekullueshme, e jashtëzakonshme etj,. vënia e 6 kodeve në një seancë është krejt një formalizëm.
Jozefina Topalli – Pse?
Namik Dokle- Sepse nuk mund të diskutosh gjashtë kode në një seancë.
Jozefina Topalli – Gjashtë nene nuk diskutohen! Ne diskutojmë 160 nene në një seancë.
Namik Dokle – Jo, jo të lutem shumë se nuk ka të bëjë me sasinë e neneve. Ju e kuptoni me sasinë e neneve, ju e keni konceptin me një ndryshim teknik. Ne nuk e kuptojmë ashtu, e kuptojmë ndryshe. E kuptojmë për një reformë të thellë në të gjitha aspektet që përfshijnë ligjet me tri të pestat, qoftë duke filluar nga Kodi Detar dhe me radhë, duke përfunduar te më të rëndësishmit që kanë të bëjnë me sistemin e drejtësisë, sepse është absolutisht e domosdoshme të reformohet totalisht ky sistem, sepse është një nga pikat më të dobëta të funksionimit të shtetit.
Jozefina Topalli – Dakord, por çfarë lidhje ka me detin, ajrin dhe rrugën?
Namik Dokle – Sepse në ajër, në det, në tokë dhe nëntokë vidhet.
Jozefina Topalli – Me Kodin Rrugor? Me Kodin Detar? Zoti Dokle, ne këtu jemi tri deputetët më të vjetër. Të jemi të sinqertë me njëri-tjetrin. T’i themi gjërat siç janë dhe të jemi të vërtetë me njëri-tjetrin. Të kallëzojmë se si do të jetë e thellë edhe ajo reformë.
Jemin Gjana – Me siguri Namiku kur ka shkuar në bjeshkë kur ka qenë i vogël ka luajtur ndroçkën. Puna është të mos luajmë ndroçkën me njëri-tjetrin.
(Debat pa mikrofon)
Problemi është se ne nuk mund të tallemi me njëri-tjetrin. Po na fyen, koleg i nderuar, a ka mundësi të më dëgjosh? Ju thatë që ne duhet t’i diskutojmë thellësisht projektligjet dhe pastaj të jemi të gatshëm t’i votojmë.
Unë po ju them se po i lë kodet, sepse nuk kanë dashur të marrin pjesë në diskutimet e tyre kolegët tuaj, por një prej ligjeve që kemi kaluar në komision dhe kemi punuar me të dy javë është ligji “Për shërbimin veterinar”. Kolegët tuaj kanë paraqitur 14 amendamente për ndryshimet dhe përmirësimet për të, 13 prej të cilave, pasi u jemi rikthyer edhe një herë për së dyti projektligjit të miratuar në komision, janë përfshirë në të. Kjo do të thotë se diskutimi ka qenë i plotë, i thellë, i përbashkët siç kemi dashur ne dhe ju. Ndryshimet dhe amendimet janë më shumë se 14 dhe janë tuajat dhe kur ka ardhur momenti i votimit në tërësi të projektligjit të kthyer për herë të dytë në komision me kërkesë të anëtarëve të opozitës të komisionit, pasi ne e kishim shqyrtuar dhe mbyllur një herë tjetër më përpara. Çfarë do të thotë kjo? Pse nuk e votoni? Pse luani me ne? Kjo është të fyejmë njëri-tjetrin. Dakord, këto të tjerat nuk keni pranuar t’i gjykoni në thellësi, por këtë projektligj që e keni gjykuar në thellësi, këtë për të cilin keni përgatitur dhe keni sjellë amendamente për të paktën 20 për qind të neneve të ligjit, pse nuk e votoni?
Namik Dokle - Nuk duam.
Jemin Gjana – Nuk doni. Kjo është e qartë.
Namik Dokle - Nuk mund të imponosh votën e kurrkujt. Deputetët kanë integritetin e tyre dhe nuk i komandoni ju në komision.
Jozefina Topalli- Urdhëroni, zoti Pollo!
Genc Pollo – Falemnderit, zonja Kryetare! Të kthehemi në detyrën konkrete që ka Konferenca e Kryetarëve për përcaktimin e rendit të ditës. Në mbledhjen e parë me praninë e opozitës u fol për kodet, për të cilat ne po diskutojmë. Një nga sugjerimet, edhe të kryetarëve të komisioneve, edhe të opozitës, ishte që kodet sidomos ato që janë depozituar dy vjet, por dhe më përpara, të rishikohen nga ministritë që kanë qenë iniciatorë të tyre. Këtë gjë e bëmë, porosia u dha dhe në qoftë se nuk ka ardhur në këtë periudhë ndonjë propozim domethënë se ato quhen të kufizuara. Sepse shqetësimi ishte se situatat mund të kenë evoluar, kanë dalë problematika të reja sipas acqui – communitaire dhe që një pjesë e mirë e ndryshimeve të kodeve të sjellë evolucion, ka nevojë për amendime të reja. Edhe kjo kërkesë tashmë është plotësuar. Një pjesë e mirë e këtyre ndryshimeve me tri të pestat janë një pjesë e mirë e 12 detyrave të përcaktuara për të hedhur hapin tjetër të integrimit europian. Pra, çështja nuk është dhe aq teknike, por është çështje politike dhe vullneti. Nuk mund të detyrohet njëra palë apo tjetra, sepse gjithkush ka vendimmarrjen, po e quaj sovrane të vetën, por edhe përgjegjësinë e ka të vetën. Opozita në qoftë se do të luajë vazhdimisht me kartën e bllokimit, meqë ka kontrollin e tri të pestave është mirë që ta thotë këtë hapur, ose të vendosë kushte të tjera politike, si ndryshime kushtetuese apo gjëra të tjera, por të themi që nuk janë gati tekstet, nuk janë të përpunuara, nuk kanë nevojë për rishikim, lidhen me problemet vjedhjet në rrugë apo në gjyqësor, këto janë debate që më mirë t’i evitojmë, sepse humbasim kohë me njëri-tjetrin. Unë mendoj se tekstet janë në rregull. Siç u tha janë përpunuar dhe amenduar edhe nga opozita gjatë diskutimeve të gjata në komisionet përkatëse. Është çështje vendimmarrje që secili mund të flasë në emër të asaj që përfaqëson.
Jozefina Topalli – Falemnderit, zoti Pollo! Urdhëroni zoti Beja!
Fatos Beja - Unë besoj se secili nga ne nuk i imponon dot tjetrit qëndrimin politik që ka. Kjo është e natyrshme dhe nuk kemi pse ta diskutojmë këtë gjë. Së pari, ne parlamentarët jemi të detyruar të zbatojmë atë që kërkon Parlamenti. Praktikisht ka disa ligje, por po marr kodet që nuk kalojnë për një qëndrim të caktuar të opozitës. Në bazë të Rregullores nuk është Kryetari i Parlamentit që vendos sipas qejfit të tij, t’i përfshijë apo jo në rendin e ditës, por është detyrim ndaj Rregullores që në rast se ato nuk votohen në një seancë mbarten në seancën e ardhshme. Pra, është një detyrim që kemi ne si Parlament dhe kjo do të respektohet. Cili është shqetësimi? Shqetësimi është që shikojmë njerëzit se dikush e voton, dikush nuk e voton. Ne jemi përfaqësues, njerëzit do të shikojnë, do t’u pëlqejë apo jo, kjo është çështje e tyre, por ne jemi të detyruar dhe nuk është vetëm praktikë shqiptare, se ato që kanë ardhur, kanë kaluar procedurën parlamentare edhe në komision dhe do të shkojnë për votim në seancë. Së dyti, për sa i përket reformës së thellë. Këto janë dy gjëra të ndryshme. Në qoftë se ka një kod apo një ligj që ka nevojë për një reformë të thellë do të merremi pasi të vijë nga dikasteri, të marrim dhe ekspertin ndërkombëtar dhe të qëndrojmë aq kohë sa ka nevojë. Kjo është normale. Problemi është se disa nga këto projektligje janë thjesht amendime dhe nëse ne kundërshtojmë t’i kalojmë në seancë, sepse duhet të kalojnë në reformë të thellë, atëherë duhet të heqim konceptin e amendimit, sepse nuk e ka asnjë karakteristikë e parlamentarizmit në të gjithë botën. Nëse do të bëjmë një ndryshim apo dy në një gjysmë neni apo në tri nene, kjo është një çështje që përcaktohet nga nevojat e shoqërisë, në një moment të caktuar, dhe nga nevojat e marrëdhënieve ndërkombëtare. Ndryshimet në kod nuk i vendos një parti ose një grup parlamentar, ndryshimet në kod dhe ndryshimet penale qoftë në Kodin Penal, qoftë në Kodin Civil apo në kodet e tjera, janë ndryshime të cilat kërkohen nga gjyqësori. Janë ndryshime që kërkohen nga situata për të luftuar, korrupsionin, terrorizmin dhe trafiqet, pra elementët negativë të shoqërisë.
Pra, nuk do të ishte mirë që të trajtohen politikisht dhe ne në komision nuk i kemi trajtuar në këtë mënyrë. Kemi punuar me EURALIU-sin, me ekspertizën kombëtare dhe kemi diskutuar, ka ndryshime teknike në nene dhe është normale që të kalojnë e të mos i bëjmë ato kazuse të një përplasje politike. Ndryshe është puna me një ligj të ri, ku qëndrimet e palëve mund të jenë të ndryshme, mund të kundërshtohen dhe mund të mos votohen. Në elementë të veçantë si ishte rasti në Kodin Doganor, që është një ndryshim i detyrueshëm për shkak të procesit ligjor, nuk besoj se ka ndonjë fitim politik nëse ngulim këmbë aty. Gjithsesi, e respektoj qëndrimin politik të opozitës, por këtu besoj se ju si deputetë mund të bëni punën tuaj për të ndarë ligjet, të cilat mund të kalojnë dhe të qëndroni te ato projektligje për të cilat ju gjykoni se nuk kalojnë. Nuk është puna e sasisë me qenë se janë 6 kode, pasi realisht janë 6 nene, por kemi edhe një mundësi zgjedhjeje, për të kaluar një a dy prej tyre, për të dhënë një shenjë që Parlamenti funksionon. Kjo nuk është një e mirë që i bëhet mazhorancës, pasi mazhoranca nga momenti që zbaton Rregulloren e cakton në kalendar dhe në proces votimi, sepse është në të drejtën e saj dhe në të drejtën e Parlamentit. Qëndrimi i opozitës, që nuk merr pjesë në votim, ose voton kundra është e drejtë e saj, por të dyja palët të ballafaqohen me publikun. Ky është Parlamenti, këto janë rregullat, unë nuk shikoj këtu asnjë arsye për të mbajtur një qëndrim politik të caktuar, por për të lënë të ecë përpara një proces, i cili i shërben të gjithë shoqërisë. Falemnderit!
Jozefina Topalli – Faleminderit, zoti Beja! Zoti Ruçi keni fjalën.
Gramoz Ruçi – Duke ndjekur debatin, zoti Dokle i parashtroi disa kërkesa që ne kishim, por po më vjen keq nga mënyra se si zhvillohet debati. Këtu nuk jemi për të gjykuar opozitën, këtu jemi në Konferencën e Kryetarëve për të bërë Kalendarin e Punimeve të Parlamentit. Por, me që u diskutua kështu unë do të thosha që opozita në asnjë vend të botës nuk detyrohet, nuk anatemohet. Opozita nuk detyrohet, opozita dëgjohet, me opozitën negociohet, me opozitën ndryshohet. Këto janë principet bazë. Prandaj ju lutem i lini mikrofonat e lini propagandën, nëse jeni seriozë dhe ndjeni përgjegjësinë e të qenit në pushtet, ndiqini këto principe që s’janë tonat por janë të të gjitha vendeve demokratike. Lidhur me alternimet përse radhën e parë i miratuam kodet dhe kësaj radhe thamë të kundërtën, ju lutem e kemi artikuluar qartë dhe saktë me këto lloj andrimesh që ju i quani “s’ka gjë e janë formale”, për ju janë formale për ne nuk janë formale. Përse nuk janë formale? Po marr ligjin që po shqyrton Komisioni i Ekonomisë dhe që u dashka, e quhet reforme, edhe kusht madje, dhe mendohet se po e pengon opozita integrimin. Integrimi nuk pengohet nga çështje se kush do ta japë licencën ministri apo drejtori. Për ne si opozitë nuk ka rëndësi se kush është hajduti i radhës, për ne si opozitë dhe për Bashkimin Europian, ka rëndësi se kush është ajo reformë për të luftuar korrupsionin, këtë kërkon opozita. Për ne si opozitë ka rëndësi se si luftohet korrupsioni dhe Bashkimi Europian na ka mbyllur derën për këtë arsye, për korrupsionin. Hajdeni të ulemi të zgjidhim çështjen e korrupsionit, nëse doni votat e opozitës. E dyta, flasim për kodet, ka tri vjet këtu në këtë Parlament që fle një pakt për drejtësinë dhe që është firmosur nga të dyja palët. Hajdeni të ulemi të vendosim në binar gjithçka që ekziston për pandryshueshmërinë për zbatimin e ligjit, për pavarësinë e organeve të drejtësisë, e të tjera e të tjera probleme që janë themelore për këtë vend. Është formal – thotë dikush- Kodi Rrugor, unë them që nuk është formal fare.
Jozefina Topalli – Mos ma ndrysho fjalën!
Gramoz Ruçi – Të lutem. Kodi Rrugor është formal, sepse ndryshon një gjobë, një gjobë, por një polic i thjeshtë e pesëfishon gjobën. Një polic ka inat x qytetar dhe i fut 5- fishin e gjobës dhe ky qytetar nuk ka të drejtë të ankohet asgjëkund, por është i detyruar të paguajë gjobën. Pra, si është kaq i thjeshtë? Prandaj ne ua kemi bërë të qartë: Doni? Po, atëherë ktheni parlamentarizmin! U kemi prurë një propozim, do u sjellim edhe një propozim tjetër. Hajdeni të bëjmë reformën që Parlamenti, i cili është pika e parë e bashkëjetesës pozitë – opozitë, dhe që e kërkon BE-ja, të ulemi të diskutojmë të gjykojmë dhe t’i kthejmë vërtetë parlamentarizmin vendit. Doni të negociojmë po, problemi i shqiptarëve janë zgjedhjet që janë një shans i humbur, hajdeni të vendosim. Problemi i shqiptarëve është pavarësia e organeve kushtetuese, hajdeni të ulemi të diskutojmë, nëse jeni seriozë dhe dëshironi integrimin dhe standardet demokratike të këtij vendi. Prandaj, ju lutem shumë as mos përdorni slogane, as anatemime. Këtu nuk jemi për të zhvilluar propagandë, atë zhvilloheni, në televizion në seancë plenare, si ju edhe ne, këtu jemi për të miratuar kalendarin.
Jozefina Topalli – Falemnderit zoti Ruçi! Nga pikat që Komisioni Europian na ka sjellë është Reforma Zgjedhore dhe të dy palët kanë caktuar nga dy persona, ka ardhur momenti që të ngremë komisionin për Reformën Zgjedhore. Me sa kam dëgjuar zoti Patozi u ka dërguar një letër ku u kërkon gatishmërinë tuaj për t’iu drejtuar ODHIR-it për të asistuar, dhe e mira është që të ktheni përgjigje. Mazhoranca u ka ofruar që të sillni emrin e Avokatit të Popullit, unë përsëri u them sillni emrin dhe ne e votojmë. Keni në tavolinë imunitetin ligji është gati, drafti është gati, presim amendamente nëse ju mendoni se ka nevojë për amendime të tjera, deri tani nuk ka ardhur asnjë amendament. Ju folët për korrupsionin, licenca është një luftë ndaj korrupsionit, nëse ju e keni seriozisht. Në UN-it Obama ka mbajtur një konferencë për open government dhe partnership, dhe kjo është ndër pikat kryesore, ku thuhet se korrupsioni nuk luftohet vetëm, por luftojnë të gjithë bashkë përmes reformave. Kjo është reformë. Atëherë, që të jemi të sinqertë me njëri-tjetrin është më mirë të themi se çfarë vendimesh kemi marrë dhe të themi se nuk duam që kësaj here Shqipëria të marri statusin, sepse po e mori statusin ndoshta dikush po e lexon se është meritë e Sali Berishës dhe këtu mbyllet. Të mos shpikim as me pretendimin që të fillojmë parlamentarizmin, se parlamentarizëm ka që prej 20 viteve. Natyrisht që ka mundësi për ta përmirësuar ka mundësi për ta rregulluar. Ne nuk u kemi thënë që nuk ka qenë parlamentarizëm as kur nuk na lejonin të bënim interpelanca, as kur nuk na lejonim të bënim pyetje, as kur vritej deputeti, ne përsëri u kemi qëndruar parimeve tona. Siç e keni parë propozimet tuaja janë futur në procedurë, kanë hyrë për votim, më shumë se kaq nuk di se ç’mund të bëjë mazhoranca. Unë nuk di një Qeveri tjetër në botë që i thotë opozitës: unë të jap pushtetin tim. Se, në fakt, po të jep pushtetin, po të thotë: ti sill emrin, unë po të jap votën, po të thotë t’i sill amendimet, unë po të jap votat. Kjo quhet: opozita të veprojë si mazhorancë. Po të isha si Sali Berisha unë kurrë nuk u kisha thënë më sillni emrin se unë e votoj, sepse unë jam mazhorancë dhe sepse negocioj. Njëri sjell disa emra, tjetri disa të tjerë dhe kështu zgjidhet konsensusi. Kjo nuk është negociatë, por kjo është të të falin pushtetin dhe në fakt ta kanë falur. Nëse të tjerëve kjo u duket se është antiparlamentarizëm ndoshta, edhe kanë të drejtë! Por, jini të sinqertë që ju keni marrë vendim për të mos votuar sot, sepse sot është dita e fundit ku mund të ketë mbetur një shpresë qoftë edhe 3 për qind që Shqipëria të marrë statusin, pasi ju keni bojkotuar 2 vjet. Kjo është zgjedhja juaj, ne nuk ju imponojmë absolutisht. Por, unë po flas me dy burra që kanë 20 vjet në Kuvend, edhe më shumë vite se unë keni eksperiencë. Njëri është kryetar grupi dhe tjetri ish-Kryetar Parlamenti, të jemi të sinqertë. Unë ju ftoj si deputetët më të vjetër dhe besoj se ju brenda ndërgjegjes e keni këtë veti, s’po flas për ata që nuk kanë qenë kurrë në Parlament, po flas me ju të dy. Sot është dita e fundit dhe është keq që ky vend të mos marrë statusin e vendit kandidat, se dikush e mendon me një vogëlsi politike. Është për të ardhur keq, kemi humbur 500 vjet një herë, 50 vjet një herë, dhe 20 vjet të tjera me ulje ngritje, të gjithë ne kemi përgjegjësitë dhe meritat tona. Të gjithë bashkë!
Gramoz Ruçi – Më kërkuat t’i kthej përgjigje zotit Patozi. Sigurisht, që e parë në planin formal duket sikur ne e kemi refuzuar përgjigjen, por nuk është kështu. Përgjigjen që e keni kërkuar e ka të kthyer në letër zoti Patozi, përse? Letra ka dy kërkesa. E para, të nisim reformën zgjedhore. Të dy negociatorët tanë janë caktuar të paktën 10 ditë para se zoti Patozi të më dërgonte letrën mua të shpallur në mbledhjen e grupit. Kjo ishte kërkesa e parë e letrës, e dyta ishte që t’i drejtohemi Komisionit të Venecias, dhe ju e dini por s’doni ta pranoni, që unë në emër të grupit parlamentar i kam dërguar një letër Sekretarit të Përgjithshëm të Këshillit të Europës dhe ai më ka kthyer përgjigje. Komisioni i Venecias është i mirëpritur nga opozita me kërkesë të opozitës, ne pajtohemi me të dhe me që edhe ju jeni dakord, le të vijë. Kjo është përgjigja. Pra, ne dimë të përgjigjemi me vepra, jo me fjalë. Letra e zotit Patozi pa mbërritur në zyrën time dhe në dorën time, mua më marrin në telefon gazetarët e më pyesin se çfarë letre u ka nisur zoti Patozi. Kjo është propagandë për të mos negociuar, për të mos bërë punë, për të mos zbutur klimën politike. E dyta, lidhur me atë që ju e quani si gjë të madhe që keni falur Avokatin e Popullit a ku di unë, ua kemi bërë të qartë se këtu është problemi i të gjithë institucioneve kushtetuese. Për sa i përket çështjes që më përmendët mua dhe Namikun që kemi kohë në këtë Kuvend, po ju kujtoj që pushtet nuk është Avokati i Popullit, dhe nuk ka përse ta marrë unë pushtetin. Nuk e duam as Avokatin e Popullit, as KLD-në, as njërën e as tjetrën. Ne duam të kemi institucione të pavarura kushtetuese funksionale e të tjera. Për sa i përket këtij modeli, më takon mua të them që kam qenë pjesëtar i negociatave se kur ju ishit në opozitë dhe ne në pushtet u kemi lënë Presidentin. Kam bërë negociata ulur në tavolinë, ky është pushtet! Kjo është pjekuri dhe maturi politike, ulur në tavolinë 10 ditë negociata, deri sa ramë dakord që vendit i bëhej mirë, që Presidentin ta kishte e djathta. Negociata janë ato që sot Kryetari i Kontrollit të Lartë të Shtetit ka 7 vjet edhe para 7 vjetësh e keni pasur një person të djathtë. Ja, këto janë negociatat. Këto janë lëshime të pushtetit, këto janë mjete për të luftuar korrupsionin dhe për të kontrolluar Qeverinë.
Jozefina Topalli – Po zoti Rusmali, keni fjalën.
Ilir Rusmali – Zonja Kryetare na u tha në fillim që këtu jemi në Konferencë të Kryetarëve dhe nuk jemi për të bërë propagandë partiake, pasi u dha mbidoza e propagandës partiake nga kolegët e opozitës. Nëse do ta shihnim strikt dhe formalisht “gjënë” në Konferencë të Kryetarëve jemi për të diskutuar Kalendarin dhe për të zbatuar Rregulloren. Kolegët e opozitës e dinë shumë mirë që procesi legjislativ ka rregulla, ka hapa, ka afate. Procesi legjislativ nuk justifikon në asnjë lloj rrethane, për shembull që ligje që duhet të miratohen brenda 8 jave në Kuvend rrinë 3 vjet, se lejon procesi diçka të tillë. Për një moment duke marrë propozim nga fjala e kolegut Dokle isha duke thënë përse nuk i padisim në Gjykatë Kushtetuese këta që na pengojnë ne, por mu duk mendimi im aq idiot sa që e fshiva menjëherë nga mendja, se nuk ka si të qëndrojë. Por, le të përpiqemi të kuptojmë dhe të shpjegojmë motivet që kemi dhe qëndrimet që mbajmë, pastaj t’i krahasojmë ata me pozicionin e BE-së, sepse është shumë interesant ky krahasimi me BE-në. Nëse ne mbajmë kalendarin përpara dhe shohim qëndrimet politike, që kemi, nuk ka asnjë lloj analize tjetër dhe asnjë lloj konkluzioni tjetër përveç se në çdo qëndrim kolegët e opozitës janë kundër BE-së. BE-ja kërkon pa kushte, pa parakushte, pa imponime që të miratohen të gjitha ligjet dhe projektligjet që rrinë në Kuvend dhe që kërkojnë 3/5 e votave. Kolegët thonë: ashtu kemi një hall ne, ndonjë është më i sinqertë dhe thotë: nuk duam ta votojmë, dhe nuk e lejojnë të kalojë projektligjin. Këtu janë kundër BE-së, nuk janë pro BE-së. BE-ja thotë të ngrihet një orë e më parë Komisioni i Reformës Zgjedhore dhe të zhvillojë produkt, një orë e më parë, sepse Reforma Zgjedhore duhet t’i vijë Shqipërisë shumë kohë përpara zgjedhjeve parlamentare. Kolegët e opozitës thonë kemi Damianin neve le të eci Damiani me ritmin e vet damianian dhe pastaj të shohim se çfarë do të ndodhë. Është kundër kërkesave, sugjerimeve, propozimeve dhe këshillave që na jep BE-ja. BE kërkon jo vetëm miratimin e ligjeve me 3/5 po kërkon dhe substancën e këtyre ligjeve, ajo kërkon reformë të imuniteteve të zhvishen zyrtarët nga imunitetet. Sa kohë kemi që i lutemi opozitës? Më shumë se dy, tri legjislatura, tri Parlamente dhe kolegët e opozitës nuk duan. Dhe thonë që ata janë me BE-në dhe ne jemi kundër?! Në tri legjislatura kundër reformës së sistemit të imuniteteve, jo vetëm kaq se ne diskutojmë ndryshimet në Kodin Penal, jo nuk janë ndryshime në Kodin Penal kanë thelb ato ndryshime. BE-ja kërkon dekriminalizimin e legjislacionit penal për median. Sa vjet ka që rri projektligji në Kuvend? Ka tri vjet që rri. E kërkon BE-ja dhe kush e kundërshton,e kundërshton opozita shqiptare, e cila nuk i jep votën. BE-ja kërkon përmirësimin e legjislacionit penal kundër korrupsionit, sa vjet ka që pret amendamenti për të bërë këtë përmirësim të Kodit Penal dhe opozita është kundër? BE-ja kërkon reforma që të ecin pa u ndalur, dhe opozita është kundër. Nuk mund të themi që opozita është me BE-në dhe ne jemi kundër. Jo, ky kalendar vërteton të kundërtën e kësaj. Tani dua të them dhe dy gjëra shumë të vogla për çështje shumë konkrete. Nuk qëndron dot në asnjë lloj rrethane arsyetimi se ne duam që projektligjet që janë në këtë kalendar (të vëmë re dallimin, këto projektligje) t’i nënshtrohen një diskutimi të thellë midis palëve. E tha zoti Gjana, më thellë nuk diskutohen dot. U diskutua me javë të tëra, u shtrydh i gjithë kontingjenti intelektual i opozitës dhe prodhoi 14 amendamente. U diskutuan këto 14 amendamente dhe u miratuan 13 prej tyre. Çfarë mund t’i bëjmë?! Duhet t’u bëjmë amendamente të amendamenteve! Të kthemi mbrapsht në hapat tona, të prishim propozimet që kemi bërë? Nuk ka më thellë se kaq. Unë dua të shtoj: çfarë diskutimi të thellë mund t’i bëjmë ne ligjit “Për organizmin e drejtësisë administrative”. Po ligji “Për Gjykatën Administrative” është produkt i opozitës, ka firmën e opozitës, po deputetët e opozitës janë autorët e atij projektligji, nuk është i Qeverisë. Projektligji fillestar është përmbysur i tëri dhe është në çdo nen opozita dhe ka 3 vjet që rri. Pse duhet ta lëmë ende një gjë të tillë dhe çfarë duhet të diskutojmë më thellë. U tha që duhet një diskutim më i thellë i këtyre projektligjeve, por ndryshimi në Kodin Rrugor ka vetëm një nen, kjo është lënda e projektligjit, nuk është reforma e Kodit Rrugor, nuk është as në program, as në kalendar, se keni futur ju, se keni marrë më. Është vetëm ndryshimi i një neni në Kodin Rrugor dhe është diskutuar aq thellë sa nuk bëhet më ai nen. Është miratuar çdo amendament i opozitës, të paktën në Komisionin e Ligjeve, por jam i sigurt edhe në komisionin e zotit Gjana. Çdo qëllimi i opozitës është miratuar me konsensus në Komisionin e Ligjeve nga kolegët e opozitës dhe pastaj me diktat partiak, u bë legjendë dhe u morën të gjitha mediat me këtë punë. Me urdhër të liderit u tha: ne prapë se prapë nuk ua japim votën! Nuk mund të qëndrojë pretendimi, për këto dhe shumë arsye të tjera, që ka nevojë për diskutim të thellë të projektligjeve. Ky pretendim nuk ekziston. Tani bashkë me të del dhe diskutimi (në fakt, e meriton një përgjigje), që ka nevojë për reformë të thellë të fushës, se futen te dyja bashkë. E meriton përgjigjen, sepse merret si shembull reforma në drejtësi. Unë i di disa gjëra për reformën në drejtësi dhe ndoshta mund t’i them. Unë e di me siguri se në qoftë se ne do flasim për reformim të thellë të fushës në drejtësi, qëndrimi më optimist për reformimin do të ishte që ky proces të filloj sot, jo nesër, dhe mbaron pas 10 vjetësh. Çfarë janë duke na thënë kolegët tanë, që nuk do të votojmë për 10 vjet asnjë ligj në fushën e drejtësisë?! Po nuk është qesharake kjo histori?! Do 10 vjet në rastin më të mirë reformimi i fushës. Nëse duam të bëjmë një Kod të ri Penal apo një Kod të ri Procedure Penale fillojmë sot dhe mbarojmë pas tri vjetësh se kështu ka qenë gjithmonë. Kështu veprojnë gjithë të tjerët. Sot fillon punë grupi i punës dhe mbaron pas 3 vjetësh. Po pse nuk do punojë ky Parlament 10 vjet, sepse ne kemi dalë me pretendim që duam reformim të thellë të fushës?! Është thjesht gënjeshtër dhe nuk është mirë që t’u shpërndajmë shqiptarëve një gënjeshtër. Nuk qëndron dot. Sigurisht që ne jemi të gatshëm edhe për reformime të fushës, edhe për ndryshime më të mëdha, sesa sjellin projektligjet që janë në axhendë, por për këtë punë merret një nismë, nuk bëhet propagandë. Për këtë punë paraqiten amendamente, jepen koncepte për këtë punë. Si ka mundësi që nuk thuhet sot e 3 vjet as një fjalë? Çfarë nuk ju pëlqen te ligji “Për Gjykatën Administrative”? Çfarë nuk shkon atje? Atë e keni shkruar vetë. Për çfarë jeni bërë pishman? Le t’ua thonë shqiptarëve. Se kemi mundësinë, po le të mblidhemi përsëri, po të doni, dhe le ta diskutojmë, por vetëm me fjalinë: “duam diskutim të thellë të projektligjeve, reformë”, si dhe me fjalinë: “duam reformim të thellë të fushës” nuk dalim dot përpara shqiptarëve, sepse është turp për ne si parlamentarë . Pale, pastaj, po të shtojmë të gjitha ato argumente që u përmendën këtu, po të shtojmë absurdin që mbahen fshehur emrat e kandidatëve që u dërgohen, sepse nuk duhet të miratohen kandidaturat, nuk duhet të funksionojë Avokati i Popullit, nuk duhet të plotësohen kërkesat dhe obligimet që na vijnë. Dakord, mund ta mbani dhe mund ta bëni këtë punë. Ky është qëndrim politik, por mos thoni që e kemi BE-në nga pas, sepse është turp.
Jozefina Topalli – Zoti Gjana, urdhëroni!
Jemin Gjana – Besoj se jemi duke diskutuar pa pasur ndonjë shpresë, për ndonjë ndryshim të situatës, megjithatë le të mbeten të shkruara gjërat, sepse regjistrohen dhe mbeten. Në ditët e para të shtatorit jemi mbledhur në këtë sallë, kolegët e opozitës kanë kërkuar që të rikthejnë për diskutim në komisione kode që ishin diskutuar më përpara, pra para zgjedhjeve të vitit 2009. Unë kam qenë njëri nga ata kryetarë komisionesh që kam thënë “po do t’i rikthejmë konferenca ka marrë vendimin”. Kemi rikthyer për diskutim kodet që janë diskutuar në kohën që, komisioni, i cili drejtoj unë e ka drejtuar një nga figurat e rëndësishme që ka pasur opozita, të paktën deri në zgjedhjet e vitit 2009 dhe është kaluar atëherë. I rikthyem dhe kërkuam, dy gjëra dhe zoti Pollo morri përsipër, që në qoftë se ministritë gjykojnë se në raport me direktivat e reja të BE-së lind nevoja për të bërë ndonjë ndryshim tjetër që na diktohet, ministritë të sjellin opinionet e tyre. Ministritë të kthejnë përgjigje: Jo, ne nuk kemi nevojë për ndërhyrje të tjera që na detyrohet në raport me Marrëveshjen e Stabilizim Asociimit. Atëherë i futëm në komision me idenë se kolegët që përfaqësojnë opozitën, bazuar në kërkesën e tyre në Konferencën e Kryetarëve, do të shtronin propozime të reja të konsiderueshme. Ata nuk sollën propozime, por nuk pranuan as t’i votojnë. Kjo është ana formale, por njëkohësisht edhe thelbësore. Në thelb të ligjeve a janë ato ndryshime të thella? Unë po flas për Kodin Ajror, për Kodin Detar, për Kodin Hekurudhor edhe për Kodi Rrugor. Ndryshimi është shumë thelbësor, shumë i thellë, është ndryshim që ka të bëjë me një reformë të plotë. Në vitin 2009 Parlamenti shqiptar ka votuar një ligj thelbësor të reformës në Shqipëri ligjin “Për licencat, për autorizimet dhe lejet”. Ky ligj është miratuar me fondet e USAID-it, të Bankës Botërore, të Bashkimit Europian, me ekspertizën e tyre dhe me 3 apo 4 one stop shop-e që janë hapur në Shqipëri dhe që janë vlerësuar nga të gjithë mekanizmat që ndjekin zhvillimet në Shqipëri dhe na kanë radhitur në krye të listës të shumë vendeve, për lirinë ekonomike, për mosndërhyrjen e shtetit etj. Çfarë janë ndryshimet në këto kode? Ndryshimet janë për t’i përshtatur këto kode me këtë ligj me këtë reformë të miratuar në vitin 2009. Pra, për të ardhur tek ajo që kërkoi zoti Ruçi, përpjekjet për një luftë më të madhe kundër korrupsionit. Çfarë bëjnë ndryshimet në kode? Heqin kompetencat e ministrave, kompetenca të administratës qendrore, në fushën e veprimtarisë detare, ajrore, hekurudhore, rrugore, për të dhënë leje, licencë, autorizime. Këtu është debati më i madh. Kjo është lufta më e madhe që bëhet dhe për t’i çuar ato në one stop shop, ku ka edhe një veprim tjetër, që nëse për ndonjë muaj njerëzit nuk marrin përgjigje dhe biznesi nuk merr përgjigje heshtja është miratim. Pra, për t’i sjellë në këtë përpjekje, për ta çliruar gjithnjë dhe me shumë, për ta hequr nga dora e atyre që akuzohen më shumë dhe për ta çuar në disa sportele dhe në disa pjesë të administratës, të cilat nuk kanë më kompetencë. Drejtori i QKR-së nuk është ministër, nuk ka më mbrojtjen dhe imunitetin e ministrit, sepse edhe ai mund të gabojë. Pra, reforma është e thellë, është e qartë, por çështja e opozitës është edhe më e qartë. Pasi këtu u tha me gojën plot: “nuk duam”. Tani a ka mundësi të mos na mbani më gjatë?
Jozefina Topalli – Faleminderit Gjana!
Po zoti Dokle, ta mbyllim se u bëmë edhe vonë për në seancë.
Namik Dokle – U bëmë vonë vërtet, por jo për fajin e opozitës, sepse dëgjuam shumë leksione, të cilat na harxhuan kohën kot. Unë dua të them se BE-ja kërkon luftë kundër korrupsionit dhe ndërkohë Qeveria juaj është më e korruptuara në Europë, prandaj ju jeni kundër Bashkimit Europian. BE-ja kërkon pavarësi të institucioneve kushtetuese dhe ne kërkojmë miratimin e atyre ligjeve që të garantojmë pavarësinë e institucioneve kushtetuese, ju nuk doni bashkëpunim me opozitën për të garantuar këtë pavarësi. Ju jeni kundër Bashkimit Europian. BE-ja kërkon shtyp të lirë, edhe mbrëm ua kërkoi, dhe ne kërkojmë reformë që shtypi të jetë i lirë, i garantuar...
Jozefina Topalli – Po bëjeni pra, atë ligj.
Namik Dokle –...nga asnjë kërcënim, që kërcënohen përditë, qoftë gazetarë individualë, qoftë media të caktuara. Pra, ju jeni kundërt Bashkimit Europian, etj., jeni totalisht me veprime kundër Bashkimit Europian. Me korrupsion jeni kundër Bashkimit Europian, me diktat ndaj institucioneve kushtetuese, jeni kundër Bashkimit Europian, me diktat dhe hile kundër mediave jeni kundër Bashkimit Europian, me vjedhjen e votave jeni kundër Bashkimit Europian. Natyrisht, me buzëqeshje jeni pro Bashkimit Europian.
Jozefina Topalli – Zonja Leskaj.
Valentina Leskaj – Atëherë, unë besoj se ngritja e zërit dhe sidomos tregimi me gisht nga ana tjetër ndaj opozitës, nuk besoj që është akt etike, por nuk i kontribuon edhe asaj, të paktën asaj që përpiqemi të themi dhe të bëjmë këtu. Unë besoj se nuk është detyra e maxhorancës që t’i tregojë opozitës se cilat janë detyrat e opozitës dhe se çfarë duhet të bëjë opozita. Vlerësimin e opozitës nuk e bën maxhoranca. Opozita as direktiva nuk merr, pa dyshim që ia bëjnë zgjedhësit e vet. Për të ardhur te disa gjëra konkrete, sepse këtu u torën shumë çështjet e kodeve, duke hyrë edhe në përmbajtjen e tyre, gjë e cila m’u duk fare e panevojshme. Opozita ju ka lënë dy dokumente në tavolinë, të cilat e fusin në rrugë të drejtë, le të themi, Parlamentin dhe procesin e reformave. Ka lënë në tavolinë propozimet për Rregulloren e Parlamentit, me kërkesa minimale që të kthehet në Rregullore e Konsensusit që ka qenë aty, e cila e fut në vijë edhe një funksionim normal të Parlamentit, dhe e dyta, u ka lënë prej 3 vjetësh paktin për reformën në drejtësi. Këtu u tha që mund të shkojë edhe 10 vjet. Askush nga opozita nuk ka kërkuar që të merret pakti dhe të bëhet brenda ditës, por është një dokument serioz i pranuar nga të gjitha palët në Parlament dhe nga aktor jashtë tij, kemi rënë dakord. Kemi ngritur një nënkomision për reformën në drejtësi dhe ky ka qenë propozimi ynë dhe vullneti i mirë që procesi i reformave në drejtësi të ecte shpejt. Meqë komisioni i Ligjeve është shumë i ngarkuar, u mendua që të ngrihej një nënkomision në mënyrë që të ecte procesi. Opozita i ka bërë të gjitha përpjekjet. Paktin e kemi, ejani e të ulemi dhe ta fillojmë punën me paktin për reformën në drejtësi dhe ne jemi dakord. Nuk kemi përse ta shtyjmë greke, sepse drejtësia ka nevojë për një reformë të plotë integrale. Ejani ta fillojmë. Detyrat nuk bëhen brenda ditës, por nëse ka vullnet politik, dhe këtu nuk është çështja se kujt t’ia faturojmë, sepse shqiptarët nuk përftojnë nga ky faturim, dhe kë sukses do të privatizojmë, shqiptarët, vendi dhe integrimi përfitojnë nga serioziteti i Parlamentit. Ka një pakt me të cilin kemi rënë dakord, e kemi hedhur në sirtar, ta nxjerrim, po të doni bëjini edhe ndryshime, e kemi miratuar të gjithë së bashku, le të funksionojë nënkomisioni pranë Komisionit Parlamentar të Ligjeve, i cili lehtëson procesin. Për sa i përket ligjit “Për mediat”, unë besoj se ka qenë i vetmi komision, i cili para se të mblidhet Konferenca e Kryetarëve, kam bërë njoftimet, dhe menjëherë pas konferencës së parë, kam mbledhur Komisionin e Medias për të përshpejtuar punën për ligjin e medias. Kam thirrur komisionin dhe pretendimi që më kanë thënë herën e fundit, se i kam thirrur dy herë në komision që nga 5 shtatori deri sot, ka qenë se kanë nevojë për mbështetjen e OSBE-së, e kam thirrur brenda ditës OSBE-në aty në komision, ua kam vënë dhe ekspertët e OSBE-së në dispozicion. KKRT-ja thotë: kemi diskutuar edhe me ministrin dhe ligji nuk kalon pa u bërë strategjia dixhitale, sepse sa të miratohet ligji, duhet përsëri të rishikohet dhe të amendohet. Pra, është një problem që duhet zgjidhur dhe grupi i punës është i gjithi i Qeverisë. Ne jemi disponibël dhe për sa i përket Kodit për Veprën e Shpifjes ne e kemi kaluar në komision, sepse e kam dëgjuar edhe të Wikileaks e kam parë, ku Kryeministri ka thënë e ka bllokuar Valentina Leskaj. Ne e kemi kaluar. E dini pse ka mbetur? Ka mbetur në Komisionin e Ligjeve dhe zoti Beja e di shumë mirë, qëndrimi ynë ka qenë që të ndahet pjesa, sepse përfshinte edhe median edhe popullin. Kjo ka qenë, për një ndryshim të vogël ka mbetur atje. Le të merret vesh Komisioni i Ligjeve, sepse ne e kemi kaluar.
Jozefina Topalli – Dakord. Je konstruktive zonja Valentina. Unë mendoj që ta kalojmë sot në Parlament për votim, meqenëse e keni gati. Atëherë, do ta shikojmë në seancë plenare. Fjalën e ka zoti Demi.
Leonard Demi – Unë dua të flas jo më shumës e 60 sekonda, zonja Kryetare. Fjala ime mbështet kryesisht te fjala juaj dhe e zotit Ruçi. Unë nuk e konsideroj dhe nga të gjithë konkluzionet që thonë kolegët tanë, duke u mbështetur edhe tek ajo që thatë ju, që opozita është një makinë votuese. Ky është perceptimi më i gabuar dhe i fundit që mund t’i shkojë ndonjërit nga ne në mendje. Ne jemi në një proces, gjysma jemi ne, gjysma jeni ju dhe në qoftë se nga kjo bisedë e sotme ruajmë statuquo-në, ne rrezikojmë të marrim statusin e kandidatit në vitin e 2014. Kryetarja tha se kemi humbur 500 plus kaq, plus kaq, po humbasim edhe më shumë. Qëndrimi im është që ne bashkë jemi në një proces. Nuk është asnjëri prej nesh makinë votuese, ju edhe ne apo ne edhe ju, duhet të shtyjmë anijen tonë. Një zyrtar i lartë i departamentit të shtetit tha: “Ne jemi t’ju fryjmë velave tuaja!”. Po nga kjo biseda e sotme, njëri e ngre velën, tjetri e ul dhe ne mbetemi në vend.
Faleminderit zonja Kryetare!
Jozefina Topalli – Këtu e mbyllim mbledhjen për sot.
Falemnderit për pjesëmarrjen.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ces_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn hat_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn